b"\n_START_ARTICLE_\nEleccions municipals a Solsona (2015)\n_START_SECTION_\nContext pol\xc3\xadtic i social previ\n_START_PARAGRAPH_\nLes eleccions venien precedides de quatre anys d'un consistori integrat per 7 regidors d'Esquerra Republicana de Catalunya (ERC-AM), 5 de Converg\xc3\xa8ncia i Uni\xc3\xb3 (CiU) i un representant del Partit dels Socialistes de Catalunya (PSC-PM). Durant aquest temps l'alcalde havia estat David Rodr\xc3\xadguez i Gonz\xc3\xa0lez (ERC) amb un equip de govern format pels regidors del seu grup pol\xc3\xadtic i amb la participaci\xc3\xb3, tamb\xc3\xa9, de l'\xc3\xbanica regidora socialista de l'Ajuntament._NEWLINE_Al juny de 2014, Esquerra Republicana va ser la primera formaci\xc3\xb3 a anunciar la voluntat de presentar-se a les eleccions amb una candidatura encap\xc3\xa7alada de nou pel batlle solson\xc3\xad. Poc temps despr\xc3\xa9s de l'anunci es va con\xc3\xa9ixer la decisi\xc3\xb3 d'un Jutjat de Sabadell que imputava a David Rodr\xc3\xadguez, juntament amb altres alcaldes integrants de la Federaci\xc3\xb3 de Municipis de Catalunya, pel suposat cobrament de dietes irregulars a trav\xc3\xa9s d'un sistema camuflat de sobresous. La causa judicial, que durant un temps va estar present en l'actualitat solsonina, va ser arxivada per l'Audi\xc3\xa8ncia Provincial de Barcelona al mar\xc3\xa7 de 2015. El conjunt de la candidatura dels republicans va ser presentada el 22 de mar\xc3\xa7._NEWLINE_Converg\xc3\xa8ncia i Uni\xc3\xb3 va optar per un nou cap de llista a les eleccions municipals de Solsona. A l'estiu de 2014, la formaci\xc3\xb3 va presentar p\xc3\xbablicament el jove Marc Barbens i Casals com a alcadable. A nivell de partit, no va passar per alt la situaci\xc3\xb3 judicial del president de CDC del Solson\xc3\xa8s i president del Consell Comarcal, Joan Sol\xc3\xa0, que va confessar la realitzaci\xc3\xb3, nou anys enrere, d'un delicte d'aixecament de b\xc3\xa9ns. A nivell comarcal quatre candidatures, formades per gent vinculada hist\xc3\xb2ricament amb CiU, es van presentar a trav\xc3\xa9s d'agrupacions independents en aquesta ocasi\xc3\xb3._NEWLINE_Tamb\xc3\xa9 per una cara nova va optar el Partit dels Socialistes de Catalunya amb Yasmina Valderrama al capdavant de la candidatura._NEWLINE_A finals de febrer de 2015 es va con\xc3\xa8ixer la not\xc3\xadcia que la formaci\xc3\xb3 local El Com\xc3\xba, fins al 2011 amb representaci\xc3\xb3 a l'Ajuntament des de 1991, primer com a F\xc3\xb2rum, i des de 2003 com a El Com\xc3\xba, no concorreria a les eleccions municipals._NEWLINE_A trav\xc3\xa9s de la CUP va n\xc3\xa9ixer una nova candidatura sota el nom d'Alternativa per Solsona integrada majorit\xc3\xa0riament per gent jove i encap\xc3\xa7alada per \xc3\x92scar Garcia i Companys._NEWLINE_El Partit Popular, que va manifestar dificultats per elaborar una llista de cara les eleccions, es va presentar finalment amb el president comarcal de la formaci\xc3\xb3, Josep Llu\xc3\xads Reboiro i Serra, com a cap de llista._NEWLINE_La sorpresa la va donar la xen\xc3\xb2foba Plataforma per Catalunya amb una sisena candidatura. No es t\xc3\xa9 const\xc3\xa0ncia que els candidats, encap\xc3\xa7alats per Alexandre Ler i Herias, siguin de la ciutat.\n_START_SECTION_\nEnquesta de Naci\xc3\xb3Solsona\n_START_PARAGRAPH_\nEl mitj\xc3\xa0 de comunicaci\xc3\xb3 digital Naci\xc3\xb3Solsona.cat va realitzar una enquesta informal, no representativa del cens electoral de Solsona, entre els lectors del diari digital. El dia 2 de maig de 2015 es van donar a con\xc3\xa9ixer els resultats, i el mitj\xc3\xa0 va publicar una possible composici\xc3\xb3 del futur consistori en funci\xc3\xb3 d'una correcci\xc3\xb3 proporcional a partir de la publicaci\xc3\xb3 parcial de l'enquesta que va tenir lloc uns dies abans.\n_START_SECTION_\nSondeig dels alumnes de l'IES Francesc Ribalta de Solsona\n_START_PARAGRAPH_\n22 alumnes del Curs d'Acc\xc3\xa9s a cicles formatius de Grau Superior de l'Institut Francesc Ribalta de Solsona van realitzar un sondeig electoral com a part d'un treball acad\xc3\xa8mic d'estad\xc3\xadstica. El treball de camp, que es va dur a terme entre el 20 i el 30 d'abril de 2015, consistia en una enquesta que podia respondre qualsevol persona amb dret a vot al municipi de Solsona. A banda dels enquestadors, que anaven en grups distribu\xc3\xafts per diferents zones de la ciutat i a hores divereses, es van instal\xc2\xb7lar punts fixos de recollida de dades amb un tractament estad\xc3\xadstic especial. Entre els par\xc3\xa0metres de control hi havia el sexe i la franja d'edat, el record de vot a les eleccions del  2011 i la intenci\xc3\xb3 de vot a les eleccions del 24 de maig de 2015. Els resultats es van fer p\xc3\xbablics el 15 de maig de 2015, una setmana abans dels comicis."